‘ตงฮั้ว’ซิลลิงเก็งธุรกิจใหม่
ลากหุ้น “ตงฮั้ว” ซิลลิง เก็งกำไรธุรกิจใหม่ ผู้ถือหุ้นใหญ่มั่นใจ ผู้บริหารวิสัยทัศน์ไกล ธุรกิจใหม่ดี
5 ก.ค. 2555

ลากหุ้น “ตงฮั้ว” ซิลลิง เก็งกำไรธุรกิจใหม่ ผู้ถือหุ้นใหญ่มั่นใจ ผู้บริหารวิสัยทัศน์ไกล ธุรกิจใหม่ดี
ราคาหุ้นบริษัท ตงฮั้ว คอมมูนิเคชั่นส์ (TONHUA) ปรับตัวขึ้นแรง จากแรงซื้อที่เข้ามา ส่งผลให้ราคาหุ้นปรับตัวขึ้นชนเพดาน 30% (ซิลลิง) สองวัน วันแรกวันที่ 2 ก.ค.และวันที่ 4 ก.ค. โดยซิลลิงตั้งแต่การซื้อขายช่วงเช้า ราคาปิด 10.40 บาท เพิ่มขึ้น 2.35 บาท มูลค่าซื้อขาย 33.23 ล้านบาท
แหล่งข่าวจากเจ้าหน้าที่การตลาด (มาร์เก็ตติง) กล่าวว่า นักลงทุนเข้ามาเก็งกำไร TONHUA ที่จะทำโครงการขนาดใหญ่ ใช้เงินจากการเพิ่มทุน 800 ล้านบาท ซึ่งลือกันว่าเป็นโครงการพลังงานทดแทนที่อยู่ระหว่างการเจรจาเข้าลงทุน โดยหุ้นเพิ่มทุนบางส่วนนำไปชำระเป็นค่าซื้อธุรกิจใหม่นี้ด้วย 
“โครงการนี้ผู้บริหารตงฮั้ว ยังไม่เปิดเผยรายละเอียด เพราะอยู่ระหว่างดำเนินการเจรจาเข้าลงทุน ใช้เงินจากการเพิ่มทุน 800 ล้านบาทรอบนี้” แหล่งข่าวเปิดเผย 
จากการสอบถามไปยังบริษัท ตงฮั้ว นั้น นายสมนึก กยาวัฒนกิจ กรรมการผู้จัดการ อยู่ระหว่างเดินทางไปดูงานที่ยุโรป จะกลับมาประมาณปลายเดือน ก.ค.นี้
แหล่งข่าวผู้ถือหุ้น กล่าวว่า การลงทุนโครงการใหญ่ผู้บริหารตงฮั้วจะเปิดเผยรายละเอียดทั้งหมด หลังจากที่มีความชัดเจนในการเข้าลงทุนธุรกิจพลังงานแล้ว
สำหรับหุ้น TONHUA ที่ปรับตัวซิลลิง แหล่งข่าวเปิดเผยว่า เกิดจากแรงซื้อที่คาดหวังการลงทุนธุรกิจใหม่ ซึ่งเป็นโครงการที่ดี ทำให้นักลงทุนเข้ามาลงทุน นอกจากนี้นายสมนึก ซึ่งเป็นผู้บริหาร มีวิสัยทัศน์ดี มีความสามารถ และมีสายสัมพันธ์อันดีกับทุกภาคส่วน 
“การลงทุนโครงการใหญ่มีอนาคตดีผิดหูผิดตา และมีผู้นำอย่างนี้ มีความสามารถ มีคอนเนกชัน เคยเป็นประธานบอร์ดไทยออยล์ (TOP) ผ่านศึกเหนือเสือใต้มาก็เยอะ สมควรจะซื้อหรือขายหุ้น” ผู้ถือหุ้นกล่าว
ทั้งนี้ ตงฮั้วจะเพิ่มทุนอีก 800 ล้านบาท หรือ 800 ล้านหุ้น แบ่งขายผู้ถือหุ้นเดิม 240 ล้านหุ้น 1 หุ้นเดิมได้ 2 หุ้นใหม่ ราคาหุ้นละ 1 บาท และได้วอร์แรนต์ฟรี สัดส่วน 2 หุ้นเดิม ได้ 1 วอร์แรนต์ ขึ้น XR (ไม่ได้สิทธิซื้อหุ้นเพิ่มทุน) วันที่ 12 ก.ค.นี้